CELEX: 32018R0756
Language: ro
Date: 2018-05-23 00:00:00
Title: Regulamentul de punere în aplicare (UE) 2018/756 al Comisiei din 23 mai 2018 prin care se supun înregistrării importurile de biomotorină originară din Argentina

24.5.2018   
            
            
               RO
            
            
               Jurnalul Oficial al Uniunii Europene
            
            
               L 128/9
            
         REGULAMENTUL DE PUNERE ÎN APLICARE (UE) 2018/756 AL COMISIEI
   din 23 mai 2018
   prin care se supun înregistrării importurile de biomotorină originară din Argentina
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1), în special articolul 24 alineatul (5),
   după informarea statelor membre,
   întrucât:
   
               (1)
            
            
               La 31 ianuarie 2018, Comisia a anunțat, printr-un aviz publicat în Jurnalul Oficial al Uniunii Europene (2) (denumit în continuare „avizul de deschidere”), deschiderea unei proceduri antisubvenție privind importurile în Uniune de biomotorină originară din Argentina, în urma unei plângeri depuse la 18 decembrie 2017 de European Biodiesel Board (denumit în continuare „reclamantul”) în numele unor producători care reprezintă peste 25 % din producția totală de biomotorină a Uniunii.
            
         1.   PRODUSUL ÎN CAUZĂ
   
   
               (2)
            
            
               Produsul care face obiectul înregistrării (denumit în continuare „produsul în cauză”) este reprezentat de esteri monoalchilici de acid gras și/sau motorină parafinică obținute prin sinteză și/sau hidrotratament, de origine nefosilă, în formă pură sau în amestec, încadrate în prezent la codurile NC ex 1516 20 98 (coduri TARIC 1516209821, 1516209829 și 1516209830), ex 1518 00 91 (coduri TARIC 1518009121, 1518009129 și 1518009130), ex 1518 00 95 (cod TARIC 1518009510), ex 1518 00 99 (coduri TARIC 1518009921, 1518009929 și 1518009930), ex 2710 19 43 (coduri TARIC 2710194321, 2710194329 și 2710194330), ex 2710 19 46 (coduri TARIC 2710194621, 2710194629 și 2710194630), ex 2710 19 47 (coduri TARIC 2710194721, 2710194729 și 2710194730), 2710 20 11, 2710 20 15, 2710 20 17, ex 3824 99 92 (coduri TARIC 3824999210, 3824999212 și 3824999220), 3826 00 10 și ex 3826 00 90 (coduri TARIC 3826009011, 3826009019 și 3826009030) și originare din Argentina. Aceste coduri NC și TARIC sunt menționate doar cu titlu informativ.
            
         2.   CEREREA
   
   
               (3)
            
            
               Reclamantul a solicitat inițial Comisiei să înregistreze importurile produsului în cauză care figurează în plângere. Ulterior, la 21 februarie 2018, reclamantul a prezentat o cerere de înregistrare în conformitate cu articolul 24 alineatul (5) din Regulamentul (UE) 2016/1037 al Parlamentului European și al Consiliului (denumit în continuare „regulamentul de bază”). Reclamantul a furnizat observații suplimentare și informații actualizate, printre altele, în documentele depuse în data de 16 martie 2018, respectiv 27 martie 2018. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri împotriva respectivelor importuri, începând cu data înregistrării lor, sub rezerva îndeplinirii tuturor condițiilor prevăzute în regulamentul de bază.
            
         3.   MOTIVE PENTRU ÎNREGISTRARE
   
   
               (4)
            
            
               În conformitate cu articolul 24 alineatul (5) din regulamentul de bază, Comisia poate să dea instrucțiuni autorităților vamale cu privire la luarea măsurilor corespunzătoare pentru a înregistra importurile, astfel încât ulterior să poată fi aplicate măsuri împotriva respectivelor importuri de la data înregistrării lor, sub rezerva îndeplinirii tuturor condițiilor prevăzute în regulamentul de bază. Importurile pot fi supuse înregistrării în urma unei cereri din partea industriei din Uniune care conține suficiente elemente de probă pentru a justifica o astfel de acțiune.
            
         
               (5)
            
            
               Potrivit reclamantului, înregistrarea este justificată deoarece există suficiente dovezi ale unui risc real și semnificativ de prejudiciu grav cauzat industriei biomotorinei din Uniune de importurile masive de biomotorină subvenționată efectuate într-o perioadă scurtă de timp, în special începând cu 2018 (mai exact, după perioada de anchetă, în „perioada ulterioară PA”). Reclamantul susține totodată că există suficiente elemente de probă privind existența unor importuri subvenționate de biomotorină din Argentina, apariția unor circumstanțe critice care rezultă din aceste importuri subvenționate și începerea materializării prejudiciului cauzat de importurile subvenționate.
            
         
               (6)
            
            
               Comisia a examinat cererea și în lumina articolului 16 alineatul (4) din regulamentul de bază, care stabilește condițiile pentru colectarea taxelor asupra importurilor înregistrate. Examinarea efectuată de Comisie a luat în considerare, de asemenea, observațiile prezentate de Camara Argentina de Biocombustibiles („CARBIO”) la 21 martie 2018 și de Guvernul Argentinei la 3 aprilie 2018, care susțineau, printre altele, că cererea de înregistrare a reclamantului nu îndeplinește condițiile stabilite la articolul 16 alineatul (4) și la articolul 24 alineatul (5) din regulamentul de bază.
            
         
               (7)
            
            
               Așa cum s-a explicat în considerentele 8-16, Comisia a luat în calcul toate observațiile prezentate și a verificat dacă există suficiente dovezi că vor exista circumstanțe critice în care, pentru produsul în cauză, va fi cauzat un prejudiciu dificil de reparat de importurile masive, efectuate într-un timp relativ scurt, ale unui produs care beneficiază de subvenții care pot face obiectul unor măsuri compensatorii și dacă se poate considera necesar să se impună retroactiv taxe compensatorii asupra acestor importuri, pentru a împiedica repetarea unui astfel de prejudiciu.
            
         3.1.   Circumstanțe critice în care un prejudiciu dificil de reparat este cauzat de importurile masive ale unui produs subvenționat efectuate într-o perioadă relativ scurtă de timp
   
   
               (8)
            
            
               În ceea ce privește subvenționarea, Comisia dispune de suficiente dovezi care tind să arate că importurile produsului în cauză originare din Argentina fac obiectul unor subvenții. Presupusele subvenții constau, printre altele, în:
               
                           (i)
                        
                        
                           furnizarea de către autoritățile publice a unor bunuri și servicii contra unei remunerații mai mici decât cea adecvată, cum ar fi furnizarea boabelor de soia;
                        
                     
                           (ii)
                        
                        
                           achiziționarea de bunuri de către autoritățile publice pentru o remunerație mai mare decât cea adecvată și/sau forme de protecție a veniturilor sau de susținere a prețurilor, cum ar fi achiziționarea impusă de autorități a biomotorinei (Acordul de aprovizionare cu biomotorină);
                        
                     
                           (iii)
                        
                        
                           transferul direct de fonduri, cum ar fi acordarea de împrumuturi și finanțarea exporturilor în condiții preferențiale, inclusiv împrumuturile în condiții preferențiale acordate de Banca Națională din Argentina (Banco de la Nación Argentina); și
                        
                     
                           (iv)
                        
                        
                           venituri publice nepercepute sau necolectate, de exemplu, amortizarea accelerată pentru producătorii de biomotorină în temeiul Legii privind biocombustibilii din 2006, exonerarea sau reportarea impozitului minim pe venit pentru producătorii de biomotorină în temeiul Legii privind biocombustibilii din 2006, și mai multe scutiri de impozite locale.
                        
                     
         
               (9)
            
            
               Dovezile privind subvenționarea au fost puse la dispoziție în versiunea publică a plângerii și analizate mai amănunțit în memorandumul privind caracterul suficient al dovezilor.
            
         
               (10)
            
            
               Se afirmă că măsurile descrise în considerentul 8 constituie subvenții, deoarece ele implică o contribuție financiară din partea guvernului Argentinei sau a altor autorități regionale (inclusiv organisme publice) și conferă un avantaj producătorilor-exportatori ai produsului în cauză. Se prezumă că aceste măsuri sunt limitate la anumite întreprinderi sau la un anumit sector sau grup de întreprinderi și, prin urmare, sunt specifice și pot face obiectul unor măsuri compensatorii.
            
         
               (11)
            
            
               Prin urmare, dovezile disponibile în acest stadiu tind să arate că exporturile produsului în cauză beneficiază de subvenții care pot face obiectul unor măsuri compensatorii.
            
         
               (12)
            
            
               De asemenea, pe baza celor mai recente informații furnizate de reclamant în cererea sa de înregistrare (3), Comisia dispune de dovezi suficiente că subvențiile acordate producătorilor-exportatori încep să cauzeze un prejudiciu important (și nu numai o amenințare cu producerea unui prejudiciu important) pentru industria din Uniune.
            
         
               (13)
            
            
               Cererea de înregistrare, împreună cu informațiile prezentate ulterior, oferă suficiente dovezi ale unor circumstanțe critice în care, spre sfârșitul perioadei de anchetă („PA”) (1 ianuarie 2017-31 decembrie 2017) și în primul trimestru (ianuarie 2018-martie 2018) din perioada ulterioară PA, a început să se materializeze un prejudiciu care va fi dificil de reparat.
            
         
               (14)
            
            
               Acest prejudiciu este cauzat efectiv de importuri masive care beneficiază de subvenții care pot face obiectul unor măsuri compensatorii, efectuate într-o perioadă de timp relativ scurtă. Dovezile arată o creștere masivă a importurilor produsului în cauză, atât în valoare absolută, cât și în ceea ce privește cota de piață, în perioada cuprinsă între august 2017 și primul trimestru din perioada ulterioară PA. Mai exact, dovezile disponibile arată că importurile produsului în cauză din Argentina au crescut de la 0 tone în august 2017 la 410 600 de tone (4) în primul trimestru din perioada ulterioară PA, cu o creștere puternică a cotei de piață, de la 0 % la 10 % (5). Dovezile suplimentare primite arată că, între septembrie 2017 și februarie 2018, Argentina a exportat 837 000 de tone de produs în cauză, ceea ce atestă că pot fi preconizate noi importuri substanțiale în perioada de după februarie 2018 (6).
            
         
               (15)
            
            
               Dovezile arată totodată că creșterea masivă a importurilor de produs în cauză din Argentina începe să genereze efecte negative semnificative asupra situației industriei din Uniune, inclusiv o scădere a prețurilor. Între 1 septembrie 2017 și 31 martie 2018, prețurile biomotorinei FAME (esteri metilici ai acizilor grași) au scăzut cu 12,3 % (7).
            
         
               (16)
            
            
               În plus, elementele de probă prezentate de reclamant în cererea sa de înregistrare demonstrează că deteriorarea situației de pe piață are ca rezultat reducerea planificată a producției și/sau recurgerea la activitate parțială în cel puțin trei societăți din Uniune. Acest lucru va determina o reducere semnificativă a producției și a vânzărilor Uniunii și va avea un impact negativ asupra ocupării forței de muncă în industria din Uniune.
            
         
               (17)
            
            
               În fine, Comisia a evaluat dacă prejudiciul important care a început să se materializeze după perioada de anchetă este dificil de reparat. În această privință, se remarcă faptul că produsul în cauză este foarte sensibil la variațiile prețurilor, fapt atestat de nivelul scăzut al importurilor produsului în cauză după instituirea unor taxe antidumping în 2013 (8) și de creșterea ulterioară a importurilor ca urmare a reducerii taxelor antidumping în septembrie 2017 (9). Există riscul ca un număr tot mai mare de producători din Uniune să înregistreze o scădere a vânzărilor și a nivelurilor producției în cazul în care importurile rămân la nivelurile ridicate actuale la prețuri presupus subvenționate din Argentina. Este evident că acest risc va avea un impact negativ asupra ocupării forței de muncă și a performanței generale a producătorilor din Uniune. Astfel, reducerea veniturilor și pierderea permanentă a cotei de piață constituie un prejudiciu important, dificil de reparat.
            
         3.2.   Prevenirea reapariției prejudiciului
   
   
               (18)
            
            
               Având în vedere datele menționate în considerentele 14 și 15 și observațiile prezentate în considerentul 17, Comisia a apreciat că este necesar să pregătească o eventuală instituire retroactivă de măsuri prin impunerea obligației de înregistrare, pentru a împiedica reapariția unui astfel de prejudiciu. Într-adevăr, în perioada ulterioară PA, condițiile de piață tind să confirme că situația industriei interne se deteriorează din cauza creșterii semnificative a importurilor care fac obiectul unor subvenții, încă din primul trimestru al anului 2018. Astfel, în cazul în care Comisia concluzionează că industria internă suferă un prejudiciu important la sfârșitul anchetei actuale, perceperea unor taxe compensatorii asupra importurilor înregistrate poate fi considerată corespunzătoare pentru a împiedica repetarea unui astfel de prejudiciu.
            
         4.   PROCEDURA
   
   
               (19)
            
            
               Toate părțile interesate sunt invitate să își prezinte în scris punctele de vedere și să pună la dispoziție elemente de probă în sprijinul acestora. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.
            
         5.   ÎNREGISTRAREA
   
   
               (20)
            
            
               În temeiul articolului 24 alineatul (5) din regulamentul de bază, importurile produsului în cauză ar trebui să facă obiectul unei înregistrări pentru a se garanta că, în cazul în care ancheta ar avea ca rezultat constatări care conduc la instituirea unor taxe compensatorii, taxele respective pot fi percepute retroactiv pentru importurile înregistrate, dacă sunt îndeplinite condițiile necesare, în conformitate cu dispozițiile legale aplicabile.
            
         
               (21)
            
            
               Orice obligație de plată ulterioară va decurge din constatările anchetei.
            
         
               (22)
            
            
               În acest stadiu al anchetei nu este posibilă o estimare corectă a valorii subvențiilor acordate. În plângerea prin care se solicită deschiderea unei anchete antisubvenție se afirmă că Statele Unite ale Americii impun taxe definitive împotriva importurilor subvenționate de biomotorină din Argentina, variind de la 71,45 % la 72,28 % la 9 noiembrie 2017. Pe baza informațiilor primite din partea producătorilor din Uniune în cadrul anchetei, nivelul preliminar de eliminare a prejudiciului este de 29,5 %. Pe baza informațiilor disponibile în această etapă, cuantumul unei eventuale obligații de plată viitoare este stabilit la nivelul de eliminare a prejudiciului, și anume la 29,5 % ad valorem din valoarea CIF la importul produsului în cauză.
            
         6.   PRELUCRAREA DATELOR CU CARACTER PERSONAL
   
   
               (23)
            
            
               Toate datele cu caracter personal colectate în contextul acestei înregistrări vor fi prelucrate în conformitate cu dispozițiile Regulamentului (CE) nr. 45/2001 al Parlamentului European și al Consiliului (10),
            
         ADOPTĂ PREZENTUL REGULAMENT:
   Articolul 1
   (1)   Autoritățile vamale sunt îndemnate, în conformitate cu articolul 24 alineatul (5) din Regulamentul (UE) 2016/1037, să ia măsurile corespunzătoare pentru a înregistra importurile în Uniune de esteri monoalchilici de acid gras și/sau motorină parafinică obținute prin sinteză și/sau hidrotratament, de origine nefosilă, în formă pură sau în amestec, încadrate în prezent la codurile NC ex 1516 20 98 (coduri TARIC 1516209821, 1516209829 și 1516209830), ex 1518 00 91 (coduri TARIC 1518009121, 1518009129 și 1518009130), ex 1518 00 95 (cod TARIC 1518009510), ex 1518 00 99 (coduri TARIC 1518009921, 1518009929 și 1518009930), ex 2710 19 43 (coduri TARIC 2710194321, 2710194329 și 2710194330), ex 2710 19 46 (coduri TARIC 2710194621, 2710194629 și 2710194630), ex 2710 19 47 (coduri TARIC 2710194721, 2710194729 și 2710194730), 2710 20 11, 2710 20 15, 2710 20 17, ex 3824 99 92 (coduri TARIC 3824999210, 3824999212 și 3824999220), 3826 00 10 și ex 3826 00 90 (codurile TARIC 3826009011, 3826009019 și 3826009030) și originare din Argentina.
   (2)   Înregistrarea expiră după nouă luni de la data intrării în vigoare a prezentului regulament.
   (3)   Toate părțile interesate sunt invitate să își prezinte în scris punctele de vedere, să furnizeze elemente de probă în sprijinul acestora sau să solicite să fie audiate în termen de 21 de zile de la data publicării prezentului regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 176, 30.6.2016, p. 55.
   
      (2)  JO C 34, 31.1.2018, p. 37.
   
      (3)  Toți producătorii din Uniune incluși în eșantion sunt membri ai reclamantului, European Biodiesel Board.
   
      (4)  
   Sursă: Baza de date Surveillance 2.
   
      (5)  Consumul din UE se bazează pe datele conținute în plângere.
   
      (6)  
   Sursă: Baza de date statistice privind exporturile din Argentina: [https://comex.indec.gov.ar/search/exports/2018/M/38260000/C].
   
      (7)  
   Sursă: https://www.neste.com/en/corporate-info/investors/market-data/biodiesel-prices-sme-fame.
   
      (8)  Regulamentul de punere în aplicare (UE) nr. 1194/2013 al Consiliului din 19 noiembrie 2013 de impunere a unei taxe antidumping definitive și de percepere definitivă a taxei provizorii impuse asupra importurilor de biomotorină originară din Argentina și Indonezia (JO L 315, 26.11.2013, p. 2).
   
      (9)  Regulamentul de punere în aplicare (UE) 2017/1578 al Comisiei din 18 septembrie 2017 de modificare a Regulamentului de punere în aplicare (UE) nr. 1194/2013 de impunere a unei taxe antidumping definitive și de percepere definitivă a taxei provizorii impuse asupra importurilor de biomotorină originară din Argentina și Indonezia (JO L 239, 19.9.2017, p. 9).
   
      (10)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).